**Новите Еврокодове – предизвикателства**

Еврокодовете, европейските стандарти за проектиране на строителни конструкции на сгради и строителни съоръжения, сега се преразглеждат и преработват по мандат М/515 на Eвропейската комисия. Целите, които трябва да бъдат постигнати от второто поколение Еврокодове, са указани в мандата – да се осигури актуализиране на стандартите по отношение на нови методи, нови материали и нови регулаторни и пазарни изисквания. В мандата се акцентира на по-нататъшна хармонизация и максимални усилия за подобряване на по-лесното прилагане на стандартите в ежедневната проектантска работа. Поставена е също цел за намаляване на броя на национално определените параметри, за да се подобри хармонизацията.

Преработването на съществуващите части вече върви с ускорени темпове.

Към настоящия момент следните части са на етап *Обществено допитване* (40.20), който продължава до 09.12.2021 г.:

prEN 1990:2021 *Еврокод. Основи на конструктивното и геотехническото проектиране;*

prEN 1991-1-2:2021 *Еврокод 1: Въздействия върху строителните конструкции. Част 1-2: Основни въздействия. Въздействия върху конструкции, изложени на пожар;*

prEN 1991-2:2021 *Еврокод 1: Въздействия върху строителни конструкции. Част 2: Подвижни натоварвания от трафик върху мостове и други строителни съоръжения;*

prEN 1992-1-1:2021 *Еврокод 2: Проектиране на бетонни и стоманобетонни конструкции. Част 1-1: Общи правила и правила за сгради, мостове и конструкции на строителни съоръжения;*

prEN 1992-1-2:2021 *Еврокод 2: Проектиране на бетонни и стоманобетонни конструкции. Част 1-2: Общи правила. Проектиране на конструкции срещу въздействие от пожар;*

prEN 1996-3:2021 *Еврокод 6: Проектиране на зидани конструкции. Част 3: Опростени методи за изчисляване на неармирани зидани конструкции.*

В етапа на обществено допитване всеки заинтересован, независимо дали участва в технически комитет или не, може да направи регистрация в сайта на БИС и да получи достъп за четене на съответния проект. На екрана има поле, в което могат да се пишат коментари по проекта. На този етап могат да се дават коментари относно техническото съдържание на стандартите.

На етап *Край на общественото допитване* (40.60) са следните части на Еврокодовете:

prEN 1993-1-1:2021 *Еврокод 3: Проектиране на стоманени конструкции. Част 1-1: Общи правила и правила за сгради;*

prEN 1993-1-8:2021 *Еврокод 3: Проектиране на стоманени конструкции. Част 1-8: Проектиране на възли;*

prEN 1999-1-1:2021 *Еврокод 9: Проектиране на алуминиеви конструкции. Част 1-1: Основни конструктивни правила;*

prEN 1999-1-2:2021 *Еврокод 9: Проектиране на алуминиеви конструкции. Част 1-2: Проектиране на конструкции за въздействие от пожар;*

prEN 1999-1-3:2021 Еврокод 9: *Проектиране на алуминиеви конструкции. Част 1-3: Конструкции, подложени на умора;*

prEN 1999-1-4:2021 *Еврокод 9: Проектиране на алуминиеви конструкции. Част 1-4: Студеноформувани равнинни елементи;*

prEN 1999-1-5:2021 *Еврокод 9: Проектиране на алуминиеви конструкции. Част 1-5: Черупкови конструкции.*

Следният стандарт е на етап *Официално гласуване*, до 18.11.2021 г.:

prEN 1996-1-1:2021 *Еврокод 6: Проектиране на зидани конструкции. Част 1-1: Основни правила за армирани и неармирани зидани конструкции*

На етап *Официално гласуване* гласуват само членовете на БИС/ТК 56 *Проектиране на строителни конструкции*, като на този етап могат да се правят само редакционни коментари.

Във второто поколение Еврокодове ще бъдат включени нови видове конструкции, като стъклени конструкции, мембранни конструкции, конструкции от влакнесто армирани полимери.

Като първа стъпка за тези конструкции ще бъдат публикувани технически спецификации, които по-нататък ще прераснат в стандарти.

В момента на етап *Приемане на ратифициран текст* (60.55), което е подготовка за публикуване, са следните документи:

prСД CEN/TS 19100-1:2021 *Проектиране на стъклени конструкции. Част 1: Основи на проектирането и материали;*

prСД CEN/TS 19100-2:2021 *Проектиране на стъклени конструкции. Част 2: Елементи от стъкло, натоварени извън равнината;*

prСД CEN/TS 19100-3:2021 *Проектиране на стъклени конструкции. Част 3: Проектиране на натоварени в равнината им стъклени елементи и техните механични връзки.*

За да се осигури гладко преминаване от съществуващите Еврокодове към Еврокодовете от второ поколение, CEN/TC 250 взе решение да се спазват следните принципи за цялостния план за публикуване:

* да се предоставят частите на новите Еврокодове възможно най-рано на националните органи за стандартизация;
* да се осигури достатъчно време до датата за отмяна на противоречащите национални стандарти за разработване на националните приложения;

Следвайки тези принципи, CEN/TC 250 реши да предложи да се приеме единна дата за публикуване на цялата серия стандарти и единна дата за отмяна на противоречащите национални стандарти. Предложението беше прието от техническия съвет на CEN – CEN/BT, като тези дати са следните:

* дата на разпространение на окончателните текстове до националните органи за стандартизация не по-късно от 30 март 2026 г.;
* дата на публикуване на цялата серия 30 септември 2027 г.;
* дата на отмяна на противоречащите национални стандарти до 30 март 2028 г.

Въпреки че наглед има много време, предстои и много работа на национално ниво – да се осмислят новите Еврокодове, да се започне превеждането им на български език, да се разработят национални приложения, да се изготвят обучителни материали и ръководства за проектантите, да се изготви стратегия за въвеждането им като нормативни документи за проектиране.

Тази сериозна работа изисква усилията на институции като БИС и МРРБ, но най-вече на проектантската колегия в КИИП.

БИС разчита на активността на заинтересованите организации при поетапното гласуване на проектите от серията Еврокодове от второ поколение и призовава да се изпращат становища до БИС/ТК 56, от които ще се формира националното становище по тези изключително важни за цялата строителна общност документи.